  Туспуктэм: Дмитрий Бушмакин Дэбесысь егитъёсын ужанъя «Вертикаль» центрын нимысьтыз ожгар ужрадэ пыриськисьёслы, соослэн семьяоссылы юрттэт сётонъя бадӟым уж нуиське. Кылсярысь, кылем арысен татын маскировочной сетьёс керттыны кутскизы. Та ужез азвесь волонтёръёс, ёрос библиотекаысь «Мастерица» клубе ветлӥсьёс, быдэсъяло. Нош кивалтэ соосын «Вертикаль» центрысь ӧнерчи Вера Каракулова. Нылкышноослэн верамзыя, сетьёс керттыны кылем арын куартолэзе кутскизы. Нырысь дас кузя вал, али 15 ини. « Вераськимы вал арняяз кӧня ке нунал гинэ ветлыны, собере йырамы шуккиз – нош ожъёс котькуд нунал мыно ук! Соин котькуд нунал люкаськылыны кенешимы » Дэбесысь азвесь волонтёръёс Озьы азвесь волонтёръёс котькуд нунал, шутэтскон нуналъёсты лыдъятэк, 10 часысен 12 часозь сетьёс кертто. Гужем, бакча котырын трос уж дыръя но, вис ӧз карылэ. « Отпуске бертэм ожгарчиос дорамы вуыло, соос верало, гуманитарной юрттэт но сокем кулэ ӧвӧл, маскировочной сетьёс кадь. Озьы мылкыдмы эшшо но юнма. Нырысь сетьёсмес Ижевске нуиськомы вал, нош берло дыре ӵемысь келяськомы ёросысьтымы ожгарчиос сьӧры. Шумпотӥськомы, тазьы ке но соослы юрттыны быгатӥськомы шуыса. Татчы уже кадь ветлӥськомы. Семьямы но вала милемды, нокин номыр уг вера » Дэбесысь азвесь волнтёръёс Нылкышноос верамъя, маскировочной сетьёс керттыны соос Дэбес политехникумын дышетскизы. Отын нимысьтыз мастер-класс радъямын вал. Озьы ик нашлемникъёс, носкиос керттто на. Ог 40 пар носкиос келяллям ини ожгарчиослы. Шорт гуртысьтызы ваё, озьы ик мукетъёсыз но сёто. Сеть керттон рама Дэбесысь Чеберлыко киужъёсъя юртын ужасьёс лэсьтыса сётӥллям. Сетьлэсь инъетсэ басьтоно луэ, коньдон ёросысь калык, спонсоръёс сёто. « Выль ар азьын люкам коньдонэн 24 сетьлы инъет басьтӥмы » Лилия Саламатова, «Вертикаль» центрлэн кивалтӥсез Али нылкышноос толлы сетьёс дасяло, отчы тӧдьы матриал кулэ, соин гуртысьтызы вуж тюльёссэс ваё. Верало, материал уг тырмы шуыса. Эшшо но кулэ на, пе. « Вуж тюльёс, тӧдьы, пурысь, курень, пеймыт-вож болоневой, подкаладочной материал кулэ. Оло кинлэн ке соос юнме кыллё, милемлы вайысалзы ке, туж умой луысалыз, тросгес сетьёс керттыны быгатысалмы » Дэбесысь азвесь волотёръёс Нылкышноос реж-куаж ужало: кин ке материалэз вандылэ, кин ке керттэ. Озьы ужзы ӝог мынэ. Арня куспын кык сеть кертто: солэн кузьдалаез куать метр, пасьталаез куинь метр. Сюлмасько, эшшо но тросгес керттоно вылэм шуыса. Угось, ожгарчиос верамъя, кудӥз сеть одӥг арнялы яра, кудӥз – одӥг часлы. Вераны кулэ, «Вертикаль» центр кивалтэм улсын та дыре Такагурт, Тыловай, Пыктыдур, Бадӟым Ӟӧтым гуртъёсын, Дэбес политехникумын сетьёс кертто. Умой луысалыз, мукет интыосын но калык басьтӥськысал ке та уж борды. « Огазе люкаськыса, сеть керттэм сяна, ми ог-огенымы вераськиськомы, ӟеч кылын ог-огмылы юрттыны тыршиськом. Озьы сюлэмын капчигес луэ. Оскиськомы, Атыкай музъеммы вылын ваньмыз умой луоз шуыса, ожгарчиосмес тазаен, ёсулэпен витиськомы » Дэбесысь азвесь волонтёръёс Ивортодэт Дэбес ёросысь «Новый путь» газетлэн удмурт кылын «Байгурезь» ватсэтаз потӥз, гожтӥз Руфима Ложкина.  Тегъёс: нимысьтызужрад юрттэт волонтёръёс Дэбес Удмуртия  